29. ΑΠΟΦΑΣΙΣ ΠΡΩΘΥΠΟΥΡΓΟΥ Αριθ. 562 της 14/15 Νοεμ. 1977 (ΦΕΚ Β΄ 1178) Περί παροχής εγκρίσεως του Πρωθυπουργού προς τους Υπουργούς Εθνικής Παιδείας και Θρησκευμάτων και Οικονομικών όπως επιτάσσουν κατάλληλα κτίρια δια την στέγασιν των αχρηστευθέντων διδακτηρίων. Έχοντες υπ’ όψει: 1.Τα άρθρ. 18 (παρ. 3 και 5), 22 (παρ. 3) και 112 (παρ. 1) του Συντάγματος. 2.Το ότι η χώρα τελεί εις κατάστασιν γενικής επιστρατεύσεως των ενόπλων της δυνάμεων (άρθρ. 2 του Νόμ. 9/75). 3.Τα άρθρ. 2 (παρ. 5), 18, 19 (παρ. 2) και 22 του Ν. Δ. 17/1974 «περί Πολιτικής Σχεδιάσεως Εκτάκτου Ανάγκης». 4.Την υπ’ αριθ. πρωτ. 133210/5645/12.11.1977 πρότασιν του Υπουργού Εθνικής Παιδείας και Θρησκευμάτων. 5.Τας συνεπεία των πλημμυρών της 2ας Νοεμ. 1977 εις την περιφέρειαν Τέως Διοικήσεως Πρωτευούσης δημιουργηθείσας εκτεταμένας απωλείας και καταστροφάς, μεταξύ των οποίων και αι προκληθείσαι σημαντικαί ζημίαι εις κτίρια-διδακτήρια, τινά των οποίων εχαρακτηρίσθησαν υπό της αρμοδίας Πολεοδομικής Υπηρεσίας ως «ετοιμόρροπα» με συνέπειαν την αδυναμίαν λειουργίας ωρισμένων σχολείων συνεπαγομένην κίνδυνον απωλείας του σχολικού έτους των μαθητών, εξ ου και εδημιουργήθη μεγίστη ανωμαλία εις ιδιαζόντως ζωτικόν και ευαίσθητον τομέα της κοινωνικής ζωής. 6.Την αδυναμίαν ευρέσεως εις τας πληγείσας περιοχάς ετέρων καταλλήλων κτιρίων παρά τας καταβληθείσας προσπαθείας, αποφασίζομεν: Παρέχομεν την έγκρισιν ημών, όπως, μέχρι της αποκαταστάσεως των ως άνω ζημιών, οι Υπουργοί Εθνικής Παιδείας και Θρησκευμάτων και Οικονομικών προβαίνουν εις επίταξιν των εις την περιοχήν Τέως Διοικήσεως Πρωτευούσης καταλλήλων κτιρίων δια την στέγασιν των ως άνω αχρηστευθέντων διδακτηρίων. Η παρούσα δημοσιευθήτω δια της Εφημερίδος της Κυβερνήσεως, αφ’ ης και άρχεται η ισχύς της. 